P. Farkas, poslanec: (2001-12-05):
Predseda Národnej rady Slovenskej republiky svojím rozhodnutím č. 1336 stanovil výborom Národnej rady Slovenskej republiky termín na jeho prerokovanie do 16. novembra 2001 s tým, že posledný bude o ňom rokovať Výbor Národnej rady Slovenskej republiky pre financie, rozpočet a menu za účasti spravodajcov z ostatných výborov Národnej rady Slovenskej republiky do 26. novembra 2001. Ako gestorský výbor určil Výbor Národnej rady Slovenskej republiky pre financie rozpočet a menu, ktorému výbory Národnej rady Slovenskej republiky podajú správu o výsledku prerokovania vládneho návrhu zákona o štátnom rozpočte na rok 2002. Výbor Národnej rady Slovenskej republiky pre financie, rozpočet a menu ako gestorský výbor schválil uznesením č. 856 na svojom rokovaní dňa 29. novembra 2001 spoločnú správu výborov Národnej rady Slovenskej republiky o prerokovaní vládneho návrhu zákona o štátnom rozpočte na rok 2002 (tlač 1208a). Výbor Národnej rady Slovenskej republiky pre financie, rozpočet a menu určil mňa ako spoločného spravodajcu. Výbor Národnej rady Slovenskej republiky pre financie rozpočet a menu navrhol Národnej rade Slovenskej republiky, aby podľa § 26 ods. 1 zákona o rokovacom poriadku Národnej rady v znení neskorších predpisov vyslovila súhlas s tým, aby predseda Najvyššieho kontrolného úradu Slovenskej republiky uviedol stanovisko Najvyššieho kontrolného úradu Slovenskej republiky k návrhu štátneho rozpočtu na rok 2002 na schôdzi Národnej rady Slovenskej republiky. Samozrejme, som dostal poverenie z výboru, aby som navrhol spôsob a formu hlasovania o tomto návrhu. V spoločnej správe, páni poslanci a panie poslankyne, máte pod bodom A vyznačený priebeh a celkový výsledok prerokovania návrhu zákona o štátnom rozpočte. Návrh zákona Národnej rady Slovenskej republiky o štátnom rozpočte na rok 2002 a návrhy rozpočtov príslušných kapitol prerokovali všetky výbory Národnej rady Slovenskej republiky, ktorým bol pridelený, s týmito závermi. S návrhom zákona o štátnom rozpočte vyjadrili súhlas a odporúčanie schváliť návrh zákona o štátnom rozpočte bez pripomienok a doplňujúcich a pozmeňujúcich návrhov vyjadrujú nasledovné výbory: výbor pre verejnú správu, ústavnoprávny výbor, výbor pre obranu a bezpečnosť. Neprijal platné uznesenie výbor pre pôdohospodárstvo a výbor pre zdravotníctvo. Výbor Národnej rady Slovenskej republiky pre zdravotníctvo podľa výpisu zo zápisnice zo 48. schôdze prerokoval dňa 15. novembra 2001 vládny návrh zákona o štátnom rozpočte, ale neprijal platné uznesenie, lebo podľa § 52 ods. 4 zákona o rokovacom poriadku Národnej rady s návrhom uznesenia nevyslovila súhlas nadpolovičná väčšina prítomných poslancov výboru. Z desiatich členov výboru bolo prítomných 6 poslancov, za návrh hlasovali 3 poslanci, proti návrhu hlasovali 3 poslanci, nikto sa hlasovania nezdržal. Ďalej, súhlas a odporúčanie schváliť návrh zákona o štátnom rozpočte s pripomienkami, zmenami a doplnkami vyjadrili nasledujúce výbory: výbor pre financie, rozpočet a menu, výbor pre hospodárstvo, privatizáciu a podnikanie, výbor pre sociálne veci a bývanie, zahraničný výbor, výbor pre vzdelanie, vedu, mládež a šport, výbor pre kultúru a médiá, výbor pre životné prostredie a ochranu prírody a výbor pre ľudské práva a národnosti. Teraz by som vám prečítal informácie k návrhu rozpočtu kapitol. V predloženej podobe a bez návrhov na zmeny v kapitolách boli gestorskými výbormi schválené nasledujúce rozpočtové kapitoly. Všetky kapitoly sú uvedené pod bodom II. 1. Nesúhlas s predloženými návrhmi rozpočtov kapitol vyjadrili gestorské výbory – výbor pre obranu a bezpečnosť pre kapitoly: Ministerstvo obrany Slovenskej republiky, Ministerstvo vnútra Slovenskej republiky – bezpečnostný úsek – a Správa štátnych hmotných rezerv Slovenskej republiky, Osobitný kontrolný výbor NR SR na kontrolu činnosti SIS pre kapitolu Slovenská informačná služba pod bodom II. 2. So súhlasom a s pripomienkami a doplňujúcimi a pozmeňujúcimi návrhmi boli schválené nasledovné kapitoly – všetky kapitoly, panie poslankyne, páni poslanci máte vymenované na strane 4 a 5, kapitoly 1 – 34 pod bodom II. 3. Osobitný kontrolný výbor Národnej rady Slovenskej republiky na kontrolu činnosti Vojenského spravodajstva prerokoval kapitolu Ministerstva obrany Slovenskej republiky – časť Vojenské spravodajstvo – a žiada Národnú radu Slovenskej republiky, aby bola kapitola ministerstva obrany Slovenskej republiky schválená bez krátenia finančných prostriedkov. Výbor Národnej rady Slovenskej republiky pre ľudské práva a národnosti podľa § 46 a § 87 zákona o našom rokovacom poriadku v znení neskorších predpisov prerokoval návrh rozpočtov: ministerstva vnútra – Migračný úrad –, vyjadril súhlas, ministerstva kultúry, vyjadril súhlas, Všeobecnej pokladničnej správy – oddiel 03 Verejný poriadok a bezpečnosť – Úrad ombudsmana – s pripomienkou, s požiadavkou na ministerku financií Slovenskej republiky a na záver Úradu vlády Slovenskej republiky – Štátny dozor nad ochranou osobných údajov v informačných systémoch – s pripomienkou na zvýšenie rozpočtu. V ďalšom texte na strane 6 uvádzame pripomienky a odporúčania výborov k paragrafovému zneniu návrhu zákona i pripomienky a odporúčania k návrhu zákona ako celku a ku kapitolám vo vzťahu k prílohám návrhu zákona v nasledujúcom členení. V bode B sú vymenované všetky pozmeňujúce a doplňujúce návrhy k paragrafovej časti návrhu zákona o štátnom rozpočte. V bode C sú pripomienky a odporúčania ku kapitolám a prílohám štátneho rozpočtu, v bode C-I návrhy na zvýšenie výdavkov kapitol, v bode C-II sú uvedené návrhy na zníženie výdavkov kapitol, v bode C-III presuny medzi jednotlivými kapitolami a v bode C-IV presuny a upresnenia v rámci príslušných kapitol. V bode D sú iné odporúčania a požiadavky výborov Národnej rady. Ďalej, v spoločnej správe sú vyznačené všetky pozmeňujúce a doplňujúce návrhy, ktoré boli prijaté vo výboroch. O týchto návrhoch, samozrejme, budeme hlasovať potom, po ukončení rozpravy k návrhu zákona o štátnom rozpočte na rok 2002. V spoločnej správe nie sú uvedené požiadavky a odporúčania výborov na vládu Slovenskej republiky a ministrov vlády Slovenskej republiky, sú súčasťou uznesení jednotlivých výborov, v ktorých takéto uznesenia boli prijaté. Súčasťou tejto spoločnej správy je aj návrh na hlasovanie, teda postup pri hlasovaní. Samozrejme, počítame s tým, že budú niektoré body spoločnej správy vyňaté na osobitné hlasovanie. Budeme to sledovať a budeme na základe týchto odporúčaní potom vynímať jednotlivé body spoločnej správy na osobitné hlasovanie. Taktiež súčasťou spoločnej správy je aj návrh uznesenia č. 1, v zmysle ktorého potom A) odsúhlasíme alebo neodsúhlasíme návrh štátneho rozpočtu na rok 2001, teda buď schvaľuje, alebo neschvaľuje Národná rada predložený návrh, a B) budeme súhlasiť s použitím štátnych finančných aktív z výsledkov hospodárenia Slovenskej republiky z minulých rokov na úhradu záväzkov štátu z minulých rokov, na splátky istín zahraničného dlhu a na krytie priebežného schodku štátneho rozpočtu. Je pripravený aj návrh uznesenia č. 2, do ktorého potom zapracujeme všetky tu v Národnej rade prijaté pozmeňujúce a doplňujúce návrhy, ktoré budú mať odporúčajúci charakter vo vzťahu k vláde Slovenskej republiky. Samozrejme, o týchto návrhoch uznesení budeme hlasovať až v treťom čítaní, v rámci druhého čítania budeme hlasovať o všetkých podaných pozmeňujúcich, doplňujúcich návrhoch do uznesenia č. 1 a o všetkých odporúčaniach do uznesenia č. 2. Vážený pán predsedajúci, skončil som, žiadam vás, aby ste otvorili rozpravu. Ďakujem.